বৃহস্পতিবার বোলপুরের গ্রাম ছাড়া ওই রাঙা মাটির পথে হঠাৎ দেখা দিল এক নীলগাই। পথ ভুলেই কি চলে এসেছে সে? তা নিয়ে দিনভর চলল জল্পনা। উৎসাহীর ভিড়। শেষ বন দফতর জানাল সম্ভবত কোনও পাহাড়ি এলাকা থেকে নেমে এসেছে। কিন্তু কোন পাহাড়? উত্তর মেলেনি।
নীলগাই শিং ছাড়া হরিণ কিংবা বড় ছাগলের মতো দেখতে হলেও বীরভূম বা পশ্চিমবঙ্গের কোথাও দেখতে পাওয়ার কথা নয়। তাতেই বেড়েছে জল্পনা। এই বাচ্চা নীলগাইটি কোনও পাহাড়ি এলাকা থেকে দলছুট হয়ে বোলপুরের রজতপুরের এঁটেগড়িয়া গ্রামের আদিবাসী পাড়ার একটি ডোবায় পড়ে যায়। আদিবাসীরা তাকে উদ্ধার করে পাড়ার ইলেক্ট্রিক পোলে বেঁধে রাখে।
নীলগাই দেখতে ছেলে বুড়ো সবাই ভিড় করলেও, কেউ প্রাণীটিকে বিরক্ত করে নি। আদিবাসীরা বন্যপ্রাণী শিকার করেন, কিন্তু এক্ষেত্রে প্রাণীটিকে তাঁরা উদ্ধার করে বন দফতরের হাতে তুলে দিয়েছেন। বন বিভাগের বোলপুর রেঞ্জের ইনচার্জ শ্যামাকৃষ্ণ মণ্ডল জানিয়েছেন, “প্রাণীটিকে উদ্ধার করে শান্তিনিকেতনের কাছে বল্লভপুর ডিয়ার পার্কে আলাদা ঘেরা জায়গায় রাখা হয়েছে।’’ বোলপুর শ্রীনিকেতন ব্লকের ভেটেরেনারি অফিসার প্রাণীটির চিকিৎসা করেন। তাকে আপাতত ইঞ্জেকশন ও স্যালাইন দেওয়া হয়েছে। খেতে দেওয়া হয়েছে আটার ভুষি ও কচি ঘাস।
ওকে কে ‘রাঙা মাটির দেশে যা...’ বলেছিল কে জানে!
দেখুন ভিডিও—